ଭୋଗରାଇ, ୧୭।୨(ଡି.ଏନ.ଏ.)-ବାଲେଶ୍ୱର ଜିଲା ଭୋଗରାଇ ପ୍ରାଥମିକ ସ୍ବାସ୍ଥ୍ୟକେନ୍ଦ୍ରରେ ଡାକ୍ତର ଓ ଆବଶ୍ୟକ କର୍ମଚାରୀ ନ ଥିବାରୁ ରୋଗୀସେବା ବ୍ୟାହତ ହୋଇଛି। ଏହି ସ୍ବାସ୍ଥ୍ୟକେନ୍ଦ୍ରରେ ଡାକ୍ତର ନିଯୁକ୍ତି ଓ ସ୍ବାସ୍ଥ୍ୟକେନ୍ଦ୍ରକୁ ପାରିପାର୍ଶ୍ୱିକ ସବୁଜ ସୁନ୍ଦର ଗଢ଼ି ତୋଳିବା ନିମନ୍ତେ ସ୍ଥାନୀୟ ଜନସାଧାରଣଙ୍କ ପକ୍ଷରୁ ଭୋଗରାଇ ବିଧାୟକ ଅନନ୍ତ ଦାସଙ୍କଠାରେ ଦାବି ହୋଇଆସୁଥିଲା। ଲୋକଙ୍କ ସ୍ବାର୍ଥକୁ ଦୃଷ୍ଟିରେ ରଖି ବିଧାୟକ ଜଣେ ଡାକ୍ତରଙ୍କୁ ନିଯୁକ୍ତି ଦେଇଥିଲେ। ଡା. ଚିନ୍ମୟ କୁମାର ପରିଡ଼ା ଏହି ଡାକ୍ତରଖାନାରେ ୨ବର୍ଷ ଧରି ରୋଗୀସେବା କରିଆସୁଥିଲେ। ଗତ ୩ ତାରିଖ ସନ୍ଧ୍ୟାରେ ସ୍ଥାନୀୟ ଜଣେ ରୋଗୀଙ୍କ ସମ୍ପର୍କୀୟଙ୍କ ସହିତ ଡାକ୍ତରଙ୍କ କୌଣସି କାରଣରୁ ଗଣ୍ଡଗୋଳ ହୋଇଥିଲା। ରୋଗୀଙ୍କ ସମ୍ପର୍କୀୟଙ୍କୁ ଡାକ୍ତର ମାଡ଼ ମାରିଥିବାର ଅଭିଯୋଗ କରି ଡାକ୍ତରଖାନା ଗେଟ୍ ସମ୍ମୁଖରେ ଟାୟାରଜାଳି ନାରାବାଜି ପ୍ରଦର୍ଶନ କରିଥିଲେ। ପ୍ରଥମେ ଡାକ୍ତର ମାଡ଼ ମାରିବା ନେଇ ଭୋଗରାଇ ଥାନାରେ ଅଭିଯୋଗ ହୋଇଥିଲା। ଡାକ୍ତର ଏହି ଘଟଣାକୁ ଅସ୍ବୀକାର କରିବା ସହ ପ୍ରତିପକ୍ଷଙ୍କ ବିରୋଧରେ ଅନ୍ୟ ଏକ ଅଭିଯୋଗ ଥାନାରେ ଦେଇଥିଲେ। ଥାନାରେ ପରସ୍ପର ବିରୋଧରେ ଦୁଇଟି ମାମଲା ରୁଜୁ ହୋଇଥିଲା। ସେହିଦିନ ଠାରୁ ଡାକ୍ତର କାର୍ଯ୍ୟରେ ଯୋଗ ନ ଦେଇ ଛୁଟିରେ ଯାଇଥିବାରୁ ରୋଗୀ ସେବା ବ୍ୟାହତ ହୋଇଛି।
ଏହି ସ୍ବାସ୍ଥ୍ୟକେନ୍ଦ୍ର ଉପରେ ସୁଲତାନପୁର, ସୁନାଧରବସାଣ, ଭୋଗରାଇ, ରସଲପୁର, କୁମ୍ଭୀରଗଡ଼ି, ଜୟରାମପୁର, ଗୋପୀନାଥପୁର ପଞ୍ଚାୟତର ୭ ହଜାର ଗରିବ ରୋଗୀ ସେବା ପାଇଁ ଆସୁଥିଲେ। ଡାକ୍ତର କାର୍ଯ୍ୟରେ ଯୋଗ ନ ଦେବାରୁ ସ୍ବାସ୍ଥ୍ୟସେବା ଏକପ୍ରକାର ବେହାଲ ହୋଇଛି। ଉକ୍ତ ସ୍ବାସ୍ଥ୍ୟକେନ୍ଦ୍ରରେ ଆୟୁଷ ଡାକ୍ତର ବ୍ରଜଦୁଲାଲ କର, ଡେପୁଟେଶନରେ ଥିବା ଫାର୍ମାସିଷ୍ଟ ଦାଣ୍ଡ ହେମ୍ବ୍ରମ ଓ ଚତୁର୍ଥଶ୍ରେଣୀ କର୍ମଚାରୀ ଦୁଃଶାସନ ଘଡ଼ାଇ ସ୍ବାସ୍ଥ୍ୟସେବା ଯୋଗାଇ ଦେଇଥାନ୍ତି। ସ୍ବାସ୍ଥ୍ୟକେନ୍ଦ୍ରରେ ଡାକ୍ତର ନ ଥିବାରୁ ରୋଗୀମାନେ ନିରାଶ ହୋଇ ଫେରିଯାଉଛନ୍ତି। ଆୟୁଷ ଡାକ୍ତର ଓ ଅନ୍ୟ କର୍ମଚାରୀଙ୍କ କହିବାନୁଯାୟୀ ଦୈନିକ ଏହି ଡାକ୍ତରଖାନାରେ ଦେଢ଼ଶହ ରୋଗୀ ଡାକ୍ତର ସେବା ଯୋଗାଇ ଆସୁଥିବାବେଳେ ଡାକ୍ତରଙ୍କ ଅନୁପସ୍ଥିତି ରୋଗୀଙ୍କୁ ପ୍ରଭାବିତ କରିଛି। ଏହି ସ୍ବାସ୍ଥ୍ୟକେନ୍ଦ୍ର ପରିବେଶ ସ୍ବଚ୍ଛତାରେ ରାଜ୍ୟସ୍ତରୀୟ 'କାୟାକଳ୍ପ' ପୁରସ୍କାର ପାଇବାରେ ମନୋନୀତ ହୋଇଛି। ଡାକ୍ତରଙ୍କ ଅନୁପସ୍ଥିତି ଯୋଗୁ ରୋଗୀ ସେବା ବ୍ୟାହତ ହେଉଛି ବୋଲି ସ୍ଥାନୀୟ ସରପଞ୍ଚ ସ୍ବୀକାର କରିଥିବାବେଳେ ଡାକ୍ତର ଓ ରୋଗୀଙ୍କ ସମ୍ପର୍କୀୟମାନେ ଥାନାରୁ ମାମଲା ପ୍ରତ୍ୟାହାର କରି ମାନବିକତାର ପରିଚୟ ଦେବାକୁ ସ୍ଥାନୀୟ ସରପଞ୍ଚ ପ୍ରବୀର କୁମାର ଗିରି ନିବେଦନ କରିଛନ୍ତି।
Enter your email to get our daily news in your inbox.
Leave this field empty if you're human:
